Virallinen lehti nro C 386 , 11/12/1998 s. 0010



KIRJALLINEN KYSYMYS E-0341/98 esittäjä(t): Nel van Dijk (V) komissiolle (17. helmikuuta 1998) Aihe: Naisten ja miesten yhtäläiset mahdollisuudet sähkön ja kaasun yhteismarkkinoilla Ministerineuvosto on hyväksynyt sähkön ja kaasun yhteismarkkinoita koskevat direktiivit. Pelätään kuitenkin, että tämä lisää työttömyyttä kyseisillä aloilla. Kasvava työttömyys koskee varsinkin naisia. Eurostatin tietojen mukaan vuonna 1993 19,6 prosenttia alan työntekijöistä oli naisia. Vuonna 1994 määrä laski 18,9 prosenttiin ja vuonna 1995 18,6 prosenttiin. Onko Euroopan komissio tutkinut, mitä seurauksia sähkön ja kaasun yhteismarkkinoilla on alan naisten työllisyystilanteeseen? Onko komissio tutkinut, miten sähkön ja kaasun yhteismarkkinoiden toiminta sopii yhteen niiden politiikka-aloitteiden kanssa, jotka se on esittänyt 21.2.1996 julkaistussa tiedonannossa KOM(96) 67 naisten ja miesten yhtäläisten mahdollisuuksien sisällyttämisestä yhteisön politiikkaan ja toimintaan kaikilla aloilla? Komission jäsenen Christos Papoutsisinkomission puolesta antama vastaus (5. toukokuuta 1998) Sähkön sisämarkkinoita koskevista yhteisistä säännöistä 19. joulukuuta 1996 annetun Euroopan parlamentin ja neuvoston direktiivin 96/92/EY(1) nojalla jäsenvaltioiden on ensimmäisessä vaiheessa vapautettava neljännes kansallisista energiamarkkinoista. Vapautettavaa osaa markkinoista kasvatetaan vähitellen kuuden vuoden ajan. Neuvosto vahvisti 12. helmikuuta 1998 yhteisen kannan kaasualan vapauttamista koskevaan direktiiviluonnoksen. Siinä säädetään kaasumarkkinoiden vapauttamisesta vähitellen kymmenen vuoden aikana. Ensimmäisessä vaiheessa jäsenvaltiot velvoitetaan vapauttamaan vähintään 20 prosenttia niiden kansallisista markkinoista. Yhteinen kanta on lähetetty parlamenttiin toiseen käsittelyyn, jonka jälkeen se hyväksytään lopullisesti neuvostossa todennäköisesti vuoden 1998 puoliväliin mennessä. On selvää, että sähkö- ja kaasualan vapauttaminen aiheuttaa näillä aloilla rakennemuutoksia, jotka vaikuttavat aloilla toimiviin entisiin monopoleihin ja etenkin työllisyyteen. Komissio on huolissaan markkinoiden vapauttamisen vaikutuksista työllisyyteen ja harkitsee parhaillaan asiaa koskevia toimenpiteitä. Komission näkemyksen mukaan on tärkeää tutkia sähkö- ja kaasualan vapauttamisen sosiaalisia vaikutuksia ja ryhtyä tarpeen vaatiessa toimiin näiden vaikutusten lieventämiseksi. Komissio onkin päättänyt seurata tarkkaan vapauttamisen sosiaalisia vaikutuksia sähköalalla tarkastellen kuitenkin laajempaa kokonaiskuvaa, jossa otetaan huomioon myös vapauttamisen työllisyyttä edistävät vaikutukset, kuten uusien työpaikkojen syntyminen energiavaltaisilla teollisuudenaloilla ja uusien kilpailijoiden tulo sähkömarkkinoille. Komissio suunnittelee käynnistävänsä tutkimuksen sähkö- ja kaasualojen vapauttamisen työllisyysvaikutuksista. Tutkimuksessa on tarkoitus esittää direktiivien vaikutukset työllisyyteen sekä laadullisesti että määrällisesti, mukaan lukien vaikutukset aloilla työskentelevien naisten työllisyyteen. Lisäksi komissio aikoo tutkia mahdollisuuksia edistää uudelleentyöllistämistä tukitoimien ja ohjelmien avulla, esimerkiksi työntekijöiden uudelleenkoulutuksella ja edistämällä valtioiden välistä tietojenvaihtoa niin, että tieto avoimista työpaikoista leviäisi entistä tehokkaammin. Tässä yhteydessä otetaan huomioon myös naisten erityistarpeet. (1) EYVL L 27, 30.1.1997.